Bôa

**Bôa** — ბრიტანული ალტერნატიული როკ ჯგუფი, რომელიც ჩამოყალიბდა ლონდონში 1993 წელს დრამერ ედ ჰერტენის, კლავიშისტ პოლ ტარელისა და გიტარისტ/ვოკალისტ სტივ როჯერსის მიერ. წლების განმავლობაში ჯგუფმა ჟანრი ფანკიდან როკამდე განავითარა, როცა ბასისტი ალექს კეირდი და მულტიინსტრუმენტალისტი ბენ ჰენდერსონი შეუერთდნენ, ხოლო ვოკალისტად დასამატებლად ჟასმინ როჯერსი აიყვანეს.

Bôa-მ გამოუშვა ორი მთავარი ალბომი 2000-იან წლებში: Twilight (2001) და Get There (2005). მათი 1998 წლის სინგლი "Duvet" RIAA-ს მიერ პლატინის სტატუსით აღიარებულია.

ჯგუფმა 2024 წელს გამოსცა ალბომი Whiplash, რაც მათი პირველი ახალი მუსიკა იყო 19 წლის შემდეგ.

## ისტორია 
Bôa თავდაპირველად ფანკ ჯგუფი იყო და ის 1993 წელს ჩამოყალიბდა დრამერ ედ ჰერტენის, კლავიშისტ პოლ ტარელისა და გიტარისტ/ვოკალისტ სტივ როჯერსის მიერ. ბას გიტარაზე შეუერთდა ალექს კეირდი, რომელიც ადრე ჰერტენთან ერთად უკრავდა ჯგუფ Draggin' Bones-ში. სტივ როჯერსის უმცროსი და, ჟასმინი, დაპატიჟეს ერთ-ერთი პირველი სიმღერის – „Fran“-ის ქორალის შესასრულებლად და მალევე ჯგუფის მთავარ ვოკალისტად იქცა. ჟასმინი და სტივი არიან პოლ როჯერსის შვილები, რომელიც ცნობილია როგორც ჯგუფ Bad Company-ს ვოკალისტი. ბენ ჰენდერსონი, რომელიც კეირდთან ერთად უკრავდა ფსიქოდელიური როკ ჯგუფ Doctor Sky-ში, მალევე შეუერთდა Bôa-ს საქსაფონზე დასაკრავად.

Bôa-ს პირველი ცოცხალი შესრულება შედგა 1994 წლის იანვარში ლონდონის Forum-ში, სადაც ჯგუფმა პოლ როჯერსს გაუწია მხარდაჭერა. იმავე წელს, ჰერტენმა დატოვა ჯგუფი.

Bôa-მ ახალი დრამერი, ლი სალივანი მიიწვია, რომელიც ჯგუფ Renaissance-ის ყოფილი დრამერის, ტერი სალივანის, შვილია. ამ დროისთვის ჯგუფის მუსიკალური სტილი როკისკენ გადავიდა და ჰენდერსონმა სექსაფონის ნაცვლად გიტარაზე დაკვრა დაიწყო.

1996 წელს ჯგუფმა კონტრაქტი გააფორმა იაპონურ ლეიბლთან Polystar და დაიწყო სადებიუტო ალბომზე მუშაობა. მათ პროდიუსერ დარენ ალისონთან ერთად ჩაწერეს სამი სიმღერა: „Twilight“, „Deeply“ და „Elephant“. ჩანაწერი, სახელწოდებით The Race of a Thousand Camels, გამოვიდა 1998 წელს, და მას წინ უძღოდა სინგლი „Duvet“, რომელიც გამოყენებული იყო იაპონური ანიმე სერიალის Serial Experiments Lain-ის გამხსნელ თემად.

2000 წელს Polystar-მა გამოუშვა Bôa-ს EP ალბომი Tall Snake და სიმღერა „Duvet“ შევიდა Polystar 20 წლის იუბილეს კრებულის – Female Vocal Love Songs – ნაკრებში. იმავე წელს ჰენდერსონმა დატოვა ჯგუფი.

2001 წელს, Polystar-თან კონტრაქტთან დაკავშირებული უთანხმოებების გამო, ჯგუფმა ლეიბლი შეცვალა და Pioneer LDC-სთან გააფორმა ახალი კონტრაქტი. ალბომ Race of a Thousand Camels-ს გადაერქვა სახელი Twilight და 2001 წელს გამოვიდა აშშ-ის მსმენელისთვის ორი ახალი სიმღერით. Bôa-მ ტურნე გამართა აშშ-ში ალბომის პოპულარიზაციისთვის, თუმცა ტურნეს შუა პერიოდში ტარელმა დატოვა ჯგუფი.

2003 წელს „Duvet“ DJ Wasei-მ რემიქსის სახით გამოსცა ახალ საუნდტრეკზე Serial Experiment Lain Soundtrack: Cyberia Mix.

ამავე წელს Bôa-მ საკუთარი ლეიბლი დააარსა სახელწოდებით Boa Recordings და დაიწყო მესამე ალბომზე მუშაობა, რომელსაც ეწოდა Get There და ის 2005 წელს გამოვიდა. სტივ როჯერსმა მოგვიანებით დატოვა ჯგუფი დამოუკიდებელი შემოქმედების გასაგრძელებლად. The Northern Echo-სთან ინტერვიუში მან განაცხადა, რომ „ბევრი ჰქონდა სათქმელი და სოლო შემსრულებლის თავისუფლება მისთვის მიმზიდველი იყო“.

2012 წელს Bôa-მ შექმნა JustGiving გვერდი და გამოაცხადა მხარდაჭერა AAR JAPAN-სთვის – საქველმოქმედო ორგანიზაციისთვის, რომელიც რეაგირებდა 2011 წლის ცუნამის შედეგებზე.

2017 წლის 4 იანვარს გარდაიცვალა ჯგუფის ყოფილი კლავიშისტი პოლ ტარელი. მაისში მისი ვებსაიტიდან აღმოაჩინეს Bôa-ს აქამდე გამოუქვეყნებელი ალბომი სახელწოდებით The Farm.

2018 წლის დეკემბერში „Duvet“-ის ვინილის ვერსია გამოქვეყნდა მხოლოდ იაპონიაში. 2021 წლის აგვისტოში სიმღერამ დიდ პოპულარობას მიაღწია TikTok-ზე, სადაც 2023 წლის აგვისტომდე 250,000-ზე მეტ პოსტში იყო გამოყენებული. სექტემბერში „Duvet“ მოხვდა Official Independent Singles Breakers Chart-ში და მიაღწია მე-18 ადგილს, სადაც ორი კვირა გაჩერდა.

2023 წლის ივნისში Bôa-მ გამოაცხადა, რომ ახალ ალბომს გამოსცემდა სახელწოდებით Whiplash. 2024 წლის მარტში გამოვიდა მათი პირველი ახალი სიმღერა 19 წლის შემდეგ „Walk with Me“. მეორე სინგლი, „Beautiful & Broken“, გამოვიდა 3 მაისს. მათ ასევე გამოუშვეს სიმღერები „Worry“ 14 ივნისს, და „Whiplash“ 29 ივლისს. მეხუთე სინგლი, „Vienna“, გამოვიდა 6 სექტემბერს. 2024 წლის 16 ოქტომბერს ჯგუფმა მიიღო RIAA-ს პლატინის სერტიფიკატი სიმღერისთვის „Duvet“.

## გვერდითი პროექტები 
2004 წლის სექტემბერში სტივმა და ჟასმინმა მამასთან ერთად შეასრულეს Bôa-ს სიმღერა „Drinking“ კონცერტზე, რომელიც მიეძღვნა Fender Stratocaster გიტარის 50 წლის იუბილეს. კონცერტში ასევე მონაწილეობდნენ ჯო უოლში, გერი მური, ბრაიან მეი, ჰენკ მარვინი, დეივიდ გილმორი და მაიკ რეზერფორდი. ღონისძიება ჩაიწერა და ერთი წლის შემდეგ გამოვიდა როგორც ფილმი The Strat Pack: Live in Concert.

ჟასმინ როჯერსი სოლო არტისტადაც მოღვაწეობს. მან გამოსცა ამავე სახელწოდების EP (2010 წელს) და ორი სრულმეტრაჟიანი ალბომი: Blood Red Sun (2016) და Dark Tides (2024).

## დისკოგრაფია 
### **სტუდიური ალბომები** 
* Acton Live (გამოუქვეყნებელი, პირველად აიტვირთა 2010 წელს)
* The Race of a Thousand Camels (1998) – გადამუშავდა და გამოვიდა როგორც Twilight 2001 წელს
* Get There (2005)
* The Farm (გამოუქვეყნებელი, პირველად აიტვირთა 2017 წელს)
* Whiplash (2024)
### **EP** 
* Duvet (1998)
* Tall Snake (1999)
### **სინგლები** 
* "Duvet" (1998)
* "Walk with Me" (2024)
* "Beautiful & Broken" (2024)
* "Worry" (2024)
* "Whiplash" (2024)
* "Vienna" (2024)
### **ფილმი / ცოცხალი ჩანაწერი** 
* The Strat Pack: Live in Concert (2005)
## სქოლიო
კატეგორია:ინდი-როკი
კატეგორია:ინდი-როკ მუსიკოსები
კატეგორია:ინდი როკ-ჯგუფები
კატეგორია:ინდი-როკი
კატეგორია:ალტერნატიული როკ-ჯგუფები